Thursday, 04 November 2021 04:46\nSa 7 Sispe aze ant 16 an a 21 an in ganny anmenn ankour ozordi bomaten kot lakour mazistra in rimann zot pou 14 zour kot zot pou repas devan lakour le 16 Novanm 2021. Sa i apre zot lenplikasyon dan en lensidan ki ti ganny raporte avek lapolis ver 8er 40 le 1 Novanm 2021 kordgard Perseverans. kot En madanm e en zonm ti fizikman ganny atake e blese par sa group zenn.\nEn Madanm 58 an sorti dan distrik Glacis in fizikman ganny atake e blese dan son lakaz ozordi bomaten. Sa lensidan ti ganny raporte avek Sant Komann Lapolis ver 11er 25 bomaten. En lanket in konmanse dan sa ka, antretan lapolis pe lans lapel avek manm piblik pou ede idantifye okenn dimounn ki ti pe akt dan en fason drol dan sa zanmerant pou kontakte seksyon CID Beau Vallon lo 4288096 ou lanir konfidansyel 133.\nThursday, 04 November 2021 04:45\n7 Sispe aze ant 16 an a 21 an in ganny arete e pe detenir kot zot espkte ganny anmenn ankour demen Merkredi le 03 Novanm 2021, anrezilta en lensidan ki ti ganny raporte avek lapolis ver 8er 40 yerswar le 1 Novanm 2021 kord gard Perseverans. En madanm e en zonm ti fizikman ganny atake e blese par en group zenn, Sa, 2 viktim ti ganny transporte lopital sesel pou swen medikal. Lapolis I ankor pe rod lezot sispe ki ti enplike dan sa lensidan antretan ki i kontinyen avek son lanket dan sa enn ka.\nFodre fer re sorti ki dan sa group zenn I annnan ki ti enplike dan sa premye lensidan mwan pase kot sa bann zenn ti ganny large lo serten kondisyon.\nThursday, 04 November 2021 04:40\nEn zonm 28 an Sorti L’Union La Digue ki ti’n ganny arete e deteni an koneskyon avek en lensidan raporte kordgard La Digue, Dimans le 31 Oktob 2021 ver 2er 20 Bomaten kot I ti’n fors son latrante dan en lakaz La Passe avek lentansyon pou fer en lagresyon seksyel. Sa Sispe in ganny anmennen ankour Mahe ozordi bomaten kot in ganny rimann pour 14 zour, e I espkte repas devan lakour le 15 Novanm 2021, Antretan lapolis I kontinyen avek son lanket dan sa enn ka.\nLakour mazistra in rimann en zonm 32 an sorti Dan Distrik Grand Anse Mahe ziska le 16 Novanm 2021 kot I pou repas ankour, Sa zonm I sispepkte enplike dan plizyer ka vol ki ti pe arive tou resaman lo lans Grand Anse Mahe. Sa bann lensidan ti konmans ganny raporte avek lapolis depi le 22 Oktob 2021 e dernyen rapor ti fer le 31 Oktob 2021 kot Stasyon Lapolis Anse Boileau. Tou sa bann ka apart ki enn, viktim I bann etranze. Lanket dan sa bann ka I kontinyen.\nLapolis pe ankor enn fwa averti tou bann letablisan tourisktik pou konsey zot kliyan pou evite anmenn bann byen valer personel avek zot ler zot al lo bann lans, e osi pou pa kit zot bann lobze personnel san sipervizyon .


Lider lopozisyon i salye zefor bann fanm saz\n« Nesans en zanfan i anmenn bokou lazwa pour en koup osi byen ki en fanmiy. Sak manman, sak baba, i demann sa swen neseser pandan lansentman, pour asire ki son lasante e sa ki pour son baba i reste entak depi konsepsyon, nesans e apre nesans. Pour asir byennet toulede, manman e baba i depann bokou lo en fanm saz.\n« Ozordi (le 5 Me) nou bann fanm saz Seselwa i zwenn avek larestan zot koleg atraver lemonn pour selebre zot lazournen. Mon alor avek gran loner felisit e remersye travay nou bann fanm saz lokal. Ozordi, zot pe fer fas avek bokou defi, me sa ki nou kontinyen war, se ki zot pe kontinyelman ofer sa bon servis bann fanmiy Seselwa. Pour sa mon dir zot bravo.\n« Zot lakonplisman in prouve atraver rediksyon dan to mortalite dan baba, rediksyon mortalite manman ki perdi zot lavi ler pe donn nesans, baba ki ne avek mwens konplikasyon, pour mansyonn enn de. Sa i demontre rezilta sa bon travay ki zot pe fer dan klinik prenatal e pos-natal. Sesel i fyer pour annan zot, akoz lavenir en pei i depan lo son zenerasyon fitir, enn ki merit an bonn sante.\n« Mon ti a kontan profite pour ankouraz plis zenn fiy ek garson pour zwenn sa profesyon, pour ki i a retir presyon aktyel lo sa pti gin fanm saz ki nou aktyelman annan dan pei. Mon osi fer en mansyon spesyal pour bann zenn msye ki’n zwenn sa lekip e ki pe pran swen avek lasante bann manman ek zot baba.\nMon swete ki ozordi zot pas en bon lazournen e ki zot kontiny sa bon travay e byensir en gran mersi e kouraz pour zot tou. »


Ki mannyer Temwen Zeova i ed zot bann frer ek ser dan difikilte?\nLer en dezas natirel i frap en landrwa, Temwen Zeova i deswit organiz lasistans ek led sekour pour bann frer ek ser ki’n ganny afekte. Sa bann zefor i demontre lanmour senser ki zot annan pour kanmarad. (Zan 13:34, 35; 1 Zan 3:17, 18) Ki mannyer nou kapab ede?\nNou kapab donn larzan. Ler i ti annan en gran lafanmin Zide, bann Kretyen dan premye syek dan lavil Antyos ti anvoy larzan pour zot bann frer ek ser spirityel. (Akt 11:27-30) Pareyman, ler nou konnen ki nou bann frer ek ser dan serten parti lemonn pe rankontre difikilte, nou kapab anvoy larzan atraver nou kongregasyon pour ki bann ki dan bezwen i resevwar led materyel apropriye.—2 Korentyen 8:13-15.\nNou ofer led sekour. Bann ansyen ki reste dan en landrwa kot en dezas in frape i esey zwenn tou bann manm kongregasyon pour vwar si zot sen e sof e si zot bezwen led. En komite sekour i kapab organiz distribisyon manze, delo prop, lenz, landrwa reste ek led medikal. Bokou Temwen ki annan abilite dan konstriksyon i volonter pour depans zot prop larzan ek letan pour partisip dan travay sekour, repar bann lakaz ek Lasal Rwayonm. Linite nou lorganizasyon e leksperyans ki nou’n gannyen par travay ansanm i ed nou pour kapab ed lezot ki dan bezwen vitman. Nou ed “nou bann frer dan lafwa,” me nou osi asiste lezot dimoun si i posib.—Galat 6:10.\nNou ed lezot spirityelman e emosyonnelman. Bann viktim en dezas natirel i byen bezwen rekonfor. Dan bann letan koumsa, nou ganny lafors avek Zeova, sa “Bondye ki touzour donn konsolasyon.” (2 Korentyen 1:3, 4) Nou kontan pour koz lo bann promes Labib avek bann ki dan dezespwar e asir zot ki byento Rwayonm Bondye pou anmenn en lafen avek tou bann maler ki fer nou soufer.—Revelasyon 21:4.\nAkoz Temwen Zeova i kapab reazir vitman ler i annan en dezas?\nKi mannyer nou kapab rekonfort spirityelman bann viktim dezas?\nPartaze Partaze Ki mannyer nou kapab ed nou bann frer ek ser ki dan difikilte?


Mesaz Minis pour Zafer Lafanmir pour komemor lazournen nasyonal bann sitwayen ki annan serten dezabilite - Seychelles Nation\nMesaz Minis pour Zafer Lafanmir pour komemor lazournen nasyonal bann sitwayen ki annan serten dezabilite | 13 July 2020\nMinis pour Zafer Lafanmir, Madanm Mitcy Larue\n«Kontinyen gard sa rezilyans, lazwa de viv e lespwar parey labitid pour sirmont bann defi»\n«Le 12 Zilyet i sa zour ki Sesel i dedye pour selebre nou bann sitwayen – zanfan, zenn e adilt – ki annan serten dezabilite. Pour nou i en lazournen kot nou mazin zot tou e kot gouvernman i promouvar tou bann aki, developman e sikse ki sa group spesyal i reprezante pour nou.\n«Sa lazournen ki ansanm avek lasosiasyon bann dimoun ki pe viv avek desabilite e tou bann lezot akter, nou zwenn pour sansibilz la popilasyon lo nesesite pour adopte en model pli enkliziv kot i konsern dimoun avek dezabilite an prenan kont ki zot annan menm drwa ki nou tou.\n«O milye pandemik COVID-19 ki’n sanz nou sitiasyon ekonomik e sosyal e pe enpakte lo nou lavi, e bann aktivite ki nou ti a kontan fer, i pli enportan ki zanmen ki nou tou nou vin ankor pli pre ansanm an solidarite, pour fer sir ki nou donn lespwar sa enn ki son sitiasyon in sanz dan en fason drastik.\n«Tou akter, tel ki lasosiasyon dimoun avek dezabilite e dimoun dan lakominote i bezwen zwenn avek gouvernman pour nou kontinyen anmenn sipor pour bann paran ki annan zanfan avek dezabilite e osi bann adilt ki plis ki zanmen pe vwar zot ganny touse avek sitiasyon ekonomik.\n«Alors mon mesaz pour zot ozordi, se ki i annan en nouvo normal ki nou bezwen nou tou adapte avek. Nou pou bezwen anmenn bokou sanzman dan fason fer keksoz, tel ki dan nou konportman e fason ki nou fer bann depans lakour. Annou pran bon desizyon dan tou sa ki nou fer, e toultan gard antet ki i kapab annan lezot dimoun ki pe pas dan plis difikilte ki nou. Kontinyen gard sa rezilyans e lazwa de viv ki mon konnen zot annan e gard sa lespwar parey labitid pour sirmont bann defi.\n«Mon lans lapel avek tou dimoun otour zot dan zot lakour pour kontinyen donn zot sa latansyon ek lanmour e egey zot menm si i annan difikilte lavi.\n«E sa i rekonfort mwan avek lespwar, lespwar fortman dan rezilyans nou bann dimoun ki viv avek dezabilite.\n«Mon oule osi ankouraz tou bann ki pe fer bokou pour realiz rev nou bann dimoun avek dezabilite e asire ki zot zouir zot drwa dapre Konvansyon Bann Dimoun Avek Dezabilite.\n«Nou konnen bann baryer ki ekziste, me pti a pti gouvernman i donn son langazman pour kontinyen adres bann defi pour tir sa bann baryer. I pou pran letan, me avek sa komitman politik, ansanm nou pou arive.\n«Pour bann dimoun, paran oubyen carer ki okip nou bann zanfan oubyen adilt avek en dezabilite, donn zot sa bon swen ek lanmour e respekte zot drwa pour kapab zouir en lavi an bonn sante e ki anmenn lazwa dan zot leker. Annou touzour mazinen ki nou ti a kontan bon tretman si nou osi nou ti dan en sitiasyon parey. Alor si i annan ki pe negliz zot dimoun avek dezabilite e ki pe abiz zot, mon enplor zot pour pran konsyans e revwar zot fason fer.\n«Pour tou bann aksyonner dan domenn dezabilite, mon pran sa lokazyon pour dir zot mersi pour tou zot zefor. Bokou zot pe travay lo en baz volonter e san zot, nou pa ti pou kot nou ete la ozordi.\n«A sa pwen mon ti a voudre ki nou tou nou redouble nou zefor kot nou tou ansanm nou travay avek en menm vizyon.\n«Pour manm piblik an zeneral zot osi zot annan en rol enportan pour zwe, pour vreman promouwar drwa bann dimoun avek dezabilite, e pour denons okenn form labi anver bann dimoun avek dezabilite.\n«Pour tou nou zanfan, zenn e adilt ki pe viv avek dezabilite mon swet zot en bon lazournen, e i mon swe ki zot tou ki kapab, zot vreman fer sa pa pozitiv avek led zot fanmir pour devlop zot vre potansyel pour en meyer lavenir.\nKominike lapres sorti kot Minister Zafer Lafanmir


Dan Lasanble Nasyonal |30 November 2021\nLasanble i siport bidze ankor 2 minister e tou bann antite ki tonb anba zot\nMinister Lasante ti premye pour ganny son bidze diskite par Lasanble Nasyonal yer bomaten e i ti swiv par Minister Lazenes, Spor ek Lafanmir ziska tar apremidi.\nTou bann antite anba sa de minister zot bidze in ganny sipor Lasanble.\nEn bidze 109 milyon 704 mil roupi pour Minister Lasante\nBidze Minister Lasante ti pour en sonm 109 milyon 704 mil roupi. Letan i ti prezant bidze pour son minister, Minis Peggy Vidot ti eksplike ki malgre en lot lannen anba lanpriz ki Covid-19 in annan lo sistenm lasante, son minister in toultan rekonnet ki son latas prensipal se prevansyon dan tou son dimansyon. Anliny avek sa in fer resorti ki Minister Lasante in fer bokou konsiltasyon entern e osi eksteryer e ki byento i ekspekte fer serten lanons enportan lo fason gouvernman pou aziste striktir Minister Lasante pour kapab pli byen delivre avek efikasite sa kalite servis ki piblik i bezwen e anvi vwar.\nAvek bann sanzman ki Minister Lasante ti fer depi an 2014, minister ti transfer bokou son bann fonksyon ek loperasyon anba Lazans Swen Lasante ek Lotorite Lasante Piblik ki ti pran responsabilite loperasyon bann servis tandis ki minister li i ti konsantre lo stratezi ek polisi e tou lezot fonksyon parey promosyon lasante, kominikasyon ek devlopman resours imen. Me depi konmansman 2021, sa minister in ganny en nouvo manda pour administre progranm prevansyon, tretman ek reabilitasyon an relasyon avek labi sibstans ki fer ki konpare avek lannen pase kot ti annan zis de progranm dan son dokiman bidze, sa lannen i annan trwa progranm.\nAlors sa i fer ki konpare avek 2021, bidze pour Minister Lasante pour lannen prosen in ogmante konsiderableman pour ariv 109 milyon 704 mil roupi.\n«Ladan anviron 57 milyon roupi pou al dan adres labi sibstans dan ki anviron 22.7 milyon roupi pou al dan konstriksyon en sant reabilitasyon, 27 milyon roupi pou al dan formasyon ek devlopman resours imen, 25 milyon roupi pou al dan ladministrasyon ek gouvernans sa minister, 36.5 milyon roupi pou al dan lapey travayer.\nMinis Vidot in osi fer resorti ki 42.8% i pour bann byen ek servis tandis ki 20 a 27% i ekspekte al dan bann proze kapital ki sa minister pe anvizaze.\nPrezan akote Minis Vidot pour reponn kestyon bann manm lo bann diferan konponan bidze sa minister ti sekreter prensipal Dokter Bernard Valentin, sekreter deta pour finans Msye Patrick Payet osi byen ki direktris pour lenstiti formasyon pour bann profesyonnel lasante, Madanm Maryline Lucas.\nApre bokou deba bidze Minister Lasante ti ganny aprouve par 30 vot pour, 0 vot kont e 0 abstansyon.\nLotorite Lasante Piblik i defann e asir son bidze 66 milyon 426 mil roupi pour lannen prosen\nSete Minis pour Lasante Madanm Peggy Vidot ki ti prezant bidze Lotorite Lasante Piblik ki en sonm 66 milyon 426 mil roupi pour lannen prosen e Minis Vidot ti eksplike ki sa sonm i 6.2 milyon anplis ki bidze pour 2021. I dir sa sonm pou al dan rekritman travayer anplis ki Lotorite Lasante Piblik pou bezwen parey sanniter, travayer laboratwar osi byen ki travayer pour seksyon accounts osi byen ki pour aste bann materyo pour laboratwar ek lezot ki i pou bezwen pour fer marse son bann progranm an relasyon avek Covid-19. En sonm 10 milyon 816 mil roupi pe al dan gouvernans, zesyonek ladministrasyon tandis ki proteksyon lasante piblik pe ganny en sonm 55 milyon 610 mil roupi.\nAkote Minis Vidot pour defann sa bidze ti sekreter deta pour finans Msye Patrick Payet, komisyonner lasante piblik Dokter Jude Gedeon osi byen ki financial controller Msye Jude Barra. Parmi kestyon ki bann manm ti leve an relasyon avek sa bidze ti enkli mankman lekipman pour laboratwar.\nKomisyonner Lasante Piblik, Dokter Jude Gedeon, ti admet ki kantite louvraz ki laboratwar lasante piblik i annan pour fer i bokou e travayer i anba bokou presyon, me i dir ki lekipman ki zot annan i sifizan e i menm annan lekipman ki zot pa ankor kapab enstale akoz mank lespas. I dir sa ki pli irzan pour sa laboratwar se plis lespas e en lanvironnman pli konfortab pour bann travayer. En lot pwen ti konsern bann nouvo pos pour lannen prosen e lo sa size Dokter Gedeon ti fer resorti ki lannen prosen pou annan 13 nouvo pos pour bann nouvo zofisye lasante ki pou kalifye e ladan pou annan trwa pos teknisyen laboratwar e en pos teknolozis.\nTi osi annan plizyer lezot konponan sa bidze ki bann manm ti demann kestyon lo la e ti osi annan konsern ki ti leve konsernan nesesite pour ranforsi lenspeksyon ek regilasyon lasante piblik e pour rod fason pli izyenik pour fasilit bann dimoun ki vann fri ek legim osi byen ki lavyann ek pwason fre obor semen. Bidze pour Lotorite Lasante Piblik ti resevwar 30 vot pour, 0 kont, 0 abstansyon.\nLazans Swen Lasante i defann son bidze 1 bilyon 133 milyon 839 mil roupi\nDan son prezantasyon lo sa alokasyon, Minis Vidot ti fer remarke ki sa sonm 1 bilyon 133 milyon 839 mil roupi i reprezant en rediksyon apepre 5.5 milyon roupi konpare avek bidze pour sa lannen.\nDan sa sonm ki’n propoze, 751 milyon roupi pour bann bezwen lopital ek swen spesyalize, 210 milyon roupi pou al pour bann swen kominoter ki enkli bann progranm prevansyon, 118 milyon pour siport bann progranm swen e 56 milyon pour ladministrasyon ek gouvernans.\nAkote Minis Vidot ek sekreter deta Payet pour defann sa alokasyon bidze, ti sef egzekitif sa lazans, Dokter Danny Louange, osi byen ki son financial controller Msye Michel Brutus.\nBann manm Lasanble ti annan bokou kestyon ki ti santre sirtou lo bann diferan proze lenfrastriktir pour amelyor kalite servis ek swen lasante dan zot kominote.\nOnorab Churchill Gill par egzanp ti anvi konnen ki konponan renovasyon lopital Baie St Anne Praslin ki pou ganny adrese anba sa sonm 1.35 milyon ki’n prevwar dan sa bidze. Lo sa size Dokter Louange ti eksplike ki sa pou en fasilite par deryer lopital Baie Ste Anne ki sa onorab i deza annan lenformasyon lo la.\nEn lot provizyon 3.5 milyon pour plizyer lezot travay e i ti anvi konnen si sa pou ase e si pou osi enkli mentenans STP ek zenerater kot sa lopital.\nLo sa pwen Dokter Louange ti eksplike ki sa larzan pou servi pour proze oxygen plant, hyperbaric chamber e osi bann lezot travay ki enkli retir laboratwar e met li kot laundry i ete.\nDokter Louange in fer resorti ki sa bann proze i gran e bezwen ganny fer par morso. Pour STP ek zenerater, Dokter Louange i dir ki larzan pa dan bidze kapital me plito dan zot recurrent budget.\nTi osi annan demann pour formasyon pour en spesyalis kanser e enn pour lizye e osi relokasyon klinik lizye ki dan letaz e met li lo ground floor.\nMinis Vidot ti fer resorti ki son minister i reste angaze pour donn formasyon lo tou nivo kot i posib pour kontinyen elev nivo servis lasante. Lo size relokasyon klinik lizye i ti eksplike ki i pou kout tro ser pour relocate klinik lizye dan limedya me i annan en lasanser ki’n fini ariv dan pei e ekspekte ganny enstale pour fasilit deplasman bann pasyan kot sa klinik.\nManm elekte pour Baie Lazare Onorab François Adelaide ti osi met son konsern o size nouvo sant lasante Baie Lazare alatansyon minis. I ti fer resorti ki menm si i vwar en alokasyon 2 milyon roupi pour sa proze i ti anvi konnen kwa ki pou ganny fer avek sa larzan an sa ki konsern sa proze ki’n dan plan pour plizyer lannen me pa ankor ganny realize. I’n osi relans lapel avek Minis Vidot ek son bann zofisye konsernen pour mont Baie Lazare e vin donn en leksplikasyon bann zabitan lo size sa proze e akoz i pa ankor vin en realite.\nKonman leksplikasyon Minis Vidot ti konfirmen ki sa proze pou ganny travay lo la lannen prosen. Lo son kote Dokter Louange ti eksplike ki travay lo design ek plan pour sa nouvo fasilite in byen avanse e zot in osi konmans diskisyon avek bann lezot partener ki enplike dan sa proze.\n«Nou pe travay pre avek Minister Later ek Lakaz pour ed nou zer sa proze. Nou pe osi ganny en sipor avek en donater ki pou ed nou avek bann ground work ki ava permet nou konplet sa proze si pa 2022 me boner 2023,» Dokter Louange in eksplike.\nAnse Royale i en lot distrik kot proze pour fer en nouvo sant lasante in ale vini pour plizyer lannen e kot larzan pe ganny mete dan bidze depi 2017 pour fer en klinik outpatient me ziska ozordi sa proze pa ankor ganny realize. Mann elekte sa distrik Onorab Sylvanne Lemiel in fer resorti ki pour lannen prosen i pa vwar sa proze aparet dan plan minister e i ti anvi konnen si i ankor la e si wi kan zabitan sa rezyon i ekspekte vwar sa realizasyon sa proze.\nLo sa size Minis Vidot ti eksplike ki in annan en mank mendev pour realizasyon bann proze kapital son minister me kantmenm sa in fer resorti ki son minister in deside revwar sa proze pour Anse Royale e olye zis en outpatient clinic me plito fer en proze ki pou adres bezwen non pa zis zabitan Anse Royale me osi rezyon sid ek was Mahé.\n«Nou panse ki nou bezwen en keksoz pli gran e pli larz pour sa rezyon e nou’n deside ki sa rezyon i bezwen en bon sant servis dirzans pour sid ek was e sa i fer ki nou’n bezwen go back to the drawing board pour revwar sa proze. Nou pe ganny sipor en donater ki pe revwar sa proze pour nou e nou panse ki byento nou ava kapab annan en design ki nou ava kapab prezante pour diskit lo la pour permet nou bouze,» Minis Vidot in eksplike.\nBann lezot kestyon ki ti monte ti konsern en nouvo proze lopital North East Point, nouvo lekipman pour teste Covid-19, peyman allowance Covid-19, donasyon pour proze lopital La Digue, sitiasyon lanbilans, parmi plizyer lezot pwen ankor.\nBidze pour Lazans Swen Lasante ti ganny sipor inanim bann manm Lasanble letan ki zot ti vote 32 pour 0 kont e 0 abstansyon.\nAntretan kat lezot lorganizasyon ki tonb anba Minister Lasante ti osi vwar zot bidze ganny aprouve san okenn deba. Sa i enkli Seychelles Nurses and Midwiives Council ki’n ganny en sonm 1 milyon 378 mil roupi, Health Professional Council en sonm 1 milyon 271 mil roupi, National Aids Council 3 milyon 846 mil roupi e osi Seychelles Medical and Dental Council ki’n ganny en bidze 918 mil roupi.\nMinister Lazenes, Spor ek Lafanmir i defann son bidze 34 milyon 942 mil roupi\n▪ Departman Lazenes ek Spor i ganny en bidze 8 milyon roupi\nDan son lentrodiksyon lo alokasyon bidze pour Departman Lazenes ek Spor Minis Marie-Celine Zialor ti dir sa i en sonm en pti pe par anba 8 milyon roupi pour lannen prosen me ki kantmenm i en sonm ki 200 mil roupi anplis ki bidze pour 2021.\n«Sa departman son fonksyon in sanz enpe depi lannen pase e nou’n sanz li ankor pour permet li konsantre lo bann polisi osi byen ki bann langazman ki bezwen ganny fer avek larestan departman sirtou kot lazenes ek spor i konsernen,» Minis Zialor ti fer resorti .\nAkote Minis Zialor ek Sekreter deta pour finans Msye Patrick Payet, Msye Ralph Jean Louis sekreter prensipal pour spor ek lazenes, Msye Clive Roucou sekreter prensipal pour lafanmir osi byen ki Madanm Patricia Ernesta ki financial controller pour sa minister ki ti reponn kestyon bann manm lo sa alokasyon.\nEn sonm 27 milyon roupi pour departman lafanmir\nLetan i ti prezant bidze pour sa departman ki en sonm 27 milyon roupi, Minis Zialor ti eksplike ki sa i en logmantasyon apepre 13 milyon lo bidze lannen 2021 e sa i akoz sa departman ti abzorb Konsey pour Dezabilite ek Konsey pour bann Dimoun Aze apre ki zot lalwa ti ganny aboli e sa departman in osi abzorb zot bidze ki’n fer sa logmantasyon dan bidze sa departman.\nMinis Zialor i dir ki departman lafanmir i ase gran e son fonksyon osi i ase larz me son vizyon prensipal se pour anmenn bokou plis ledikasyon, devlopman kapasite ek langazman dan bann fanmir pour en meyer kalite lavi.\nApre plizyer kestyon ek klarifikasyon bidze pour Minister Lazenes, Spor ek Lafanmir ‒ en sonm 34 milyon 942 mil roupi ‒ ti ganny aprouve.\nKonsey Nasyonal pour Spor in ganny en bidze 72 milyon 835 mil roupi\nSete sef egzekitif sa konsey Msye Jean Larue ki ti akote Minis Zialor pour reponn kestyon bann manm lo sa alokasyon. Apre bokou deba sa bidze ti resevwar 28 vot pour, 0 kont e en abstansyon.\nZis bann manm parti LDS ki’n aprouv bidze Konsey Nasyonal Lazenes ki en sonm 20 milyon 161 mil roupi\nTi sef egzekitif sa konsey Manmzel Penny Belmont ki ti akote Minis Zialor pour defann sa alokasyon bidze.\nLasanble ti osi aprouv bidze san deba pour Konsey Nasyonal bann Zanfan (NCC) a en sonm 13 milyon 929 mil roupi.\nLasanble Nasyonal i kontiny son deba lo bann diferan alokasyon bidze ozordi.


“Mon krwar Lotorite Lapes Sesel (SFA) i lo bon semen. Avek sa bann planifikasyon ek bann keksoz nou kapab met anplas o pli vit posib, mon santi ki SAF i ava ariv lo sa nivo ki nou ti ava swete i ete.”\nSe Minis pour Lagrikiltir ek Lapes Michael Benstrong ki ti fer sa deklarasyon apre ki i ti’n vizit headquarters SFA lo vye por yer.\nMinis Benstrong ti pe kontinyen avek son bann vizit familyarizasyon dan bann biro ek landrwa travay ki tonm anba son minister.\nLo son vizit kot SFA i ti akonpannyen par son sekreter prensipal Michael Nalletamby; sef egzekitif SFA Bernard Arnephy ek lezot zofisye son minister ek sa lotorite.\nBi sa vizit se pour ki minis i kapab vwar pour limenm kot bann staf pe travay, ki kondisyon travay zot ladan e pour li apresye enn pti pe pli byen kontribisyon ki sa bann staf ek lotorite pe fer.\nAvan konmans son vizit Minis Benstrong ti rankontre ‘management’ SFA dan en miting kot zot ti diskit plizyer size baze lo sa lotorite. Apre minis ti pas dan diferan lofis pour enterakte avek bann staf.\n“En keksoz ki mon’n apresye se mannyer bann staf zot travay e mannyer striktir sa lotorite i ete, bann staf zot travay konman en lekip. En department i siport en lot departman. Savedir ‘output’ en departman i al konman ‘input’ en lot departman,” Minis Bentrong ti dir apre son vizit.\nMinis ti osi fer remarke ki sa bann dimoun i desarz en gran responsabilite dan lendistri lapes. E la i ti nonm bann eleman statistik, eleman resers e menm teknolozi ki’n entrodwir dan SFA sirtou an sa ki konsern ‘monitoring’ bann bato lapes. E sa se bann bato lapes komersyal ki port paviyon Sesel e ki pe lapes dan nou delo teritoryal. Menm pour peser lokal zot annan en sistenm ki permet SFA detekte kote zot pe lapes.\n“Tou sa ansanm i montre lenportans sa rol ki SFA pe zwe. Me byensir i annan bann ‘challenge’. I annan bann ki ‘short-term’ kot solisyon imedya i devret ganny war,” minis ti fer remarke. La i ti donn legzanp ‘ice’ kot i ti dir ki en louvraz in deza fer.\n“Nou annan pour revwar ki mannyer nou zer sa bann ice plant pour fer sir ki zot breakdown i ganny diminyen. Akoz konmela letan ice plant i down se sa ki koz bann ‘issues’ ki peser pa ganny ice,” minis ti dir.\nI ti osi fer remarke letan i ti pas dan bann distrik i ti war bann plan ki SFA pe travay lo la ki i’n dekri konman efikasite SFA pour li kapab desarz son responsabilite lo kote planifikasyon menm si bokou plis ti a’n kapab ganny fer si ti annan ase staf.\nMinis ti dir ki i annan en demann kot SFA pour plis staf. Sa mank staf i afekte proze sa lotorite ki ler zot pe ganny enplimante i annan en mank aksyon, ki vedir i pa sa lavites swetab. I ti fer resorti ki SFA pe adres sa size.\nMinis Benstrong ti osi vizit lezot fasilite SFA lanmenm obor ‘headquarters’.


‘Annou travay ansanm pour anmenn sa renesans sosyal’\nPrezidan Michel pe adres lodyans kot lansman senpozyonm lo Renesans Sosyal\nI’m grateful to acknowledge the presence of the representatives of the Diplomatic Corps here and also the Legislature. Your presence here is testimony to our adherence to a noble and common cause. I thank you for your commitment and support.\nAtraver dyalog ki’n ganny fer dan bann distrik, landrwa travay ek lenstitisyon edikasyonnel, dimoun in koze. Bokou lopinyon ek sizesyon in ganny eksprimen. In annan ki’n eksprim fristrasyon ek dezapwentman. I’n osi annan bokou ki’n eksprim loptimizm ek lespwar ki’n fer nou rapel ki i ankor annan bokou keksoz ki bon dan nou sosyete. I ankor annan bon paran, i ankor annan bon fanmiy, i ankor annan bon vwazen. Me nou bezwen pran mezir pour retabli e ranforsi sa ki pozitiv e adres sa bann defi ki nou pe fer fas avek e osi bann keksoz ki mal. Mazorite piblik Seselwa in dir klerman e fortman ki i’n ler pour pran aksyon kont bann fleo ki pe ronz nou sosyete.\nKanpanny Renesans Sosyal i en mouvman nasyonal; i devret reste dinamik. E se la ki sa nouvo Minister Zafer Sosyal, Devlopman Kominoter ek Sport i trouv son vre rezon-det. Se li ki annan responsabilite primordyal pour diriz sa mouvman Renesans Sosyal.\nNou annan tou sipor lepep. E lepep osi i annan tou mon sipor. Nou oule en sosyete ki pli agreab pour sakenn de nou viv ladan. En sosyete sen pour nou zanfan ek zenn grandi e epanouir zot. Kot sa ki travay i kapab zouir fri son travay. Kot nou dimoun aze i kapab viv dan trankilite ek dinyite. En Sesel kot i gou viv. En Sesel kot delenkans, krim ek konportman anti-sosyal pa ganny tolere me sanksyonnen efikasman e rapidman.\nDan sa konteks mon ankouraze ki Zidisyer pe re-organiz li e pe pran bann mezir pour delivre lazistis pli vit, e osi byento pour komans pran aksyon neseser pour clear sa gran backlog ki egziste.\nNou pa kapab kontinyen lo sa semen lesefer, san kontrol, kot pour bokou dimoun medyokrite ek krim in vin en fason viv. I nepli ler pour nou aksepte vin otaz dan nou prop lakaz. Sak paran i oule vwar son zanfan grandi byen, al lekol ziska liniversite si posib, e apre ganny en travay. Nou zanfan pa kapab kontinyen grandi anba menas drog. Dan Nouvo Sesel, sak Seselwa pou bezwen pran son responsabilite, dan en bon kiltir travay ek bon konportman.\nMon annan lespwar pour nou pei. Defi i la, pou la pour nou sirmonte. Se koumsa ki nou grandi e sirpas nou potansyel. E se dan bann moman pli kritik ki en nasyon i annan loportinite pour li kapab redefini son desten.\nMon regar i fikse lo lavenir nou pei. Mon ankouraze. Ler in arive pour nou ansanm sirmont bann defi pour konstrir sa Nouvo Sesel. Se sa nou moman ozordi. Se sa loportinite ki devan sak Seselwa. Ansanm nou kapab fer li, e ede konstrir sa Sesel prosper, sa Sesel kot i gou viv e sa Sesel ki nou kontan.\nLarout ki devan nou i ranpli avek defi. Sa fodre nou tou nou konpran. Dan sa lemonn globalize ki nou pe viv ladan, dan sosyete ozordi, i responsabilite sak endividi pour fer sa traze ver sa nouvo Sesel. Nou napa letan, resours ou kapasite pour kontinyelman trenn bann ki kale, ki pares ou ki le fer sikse lo ledo lezot. Swa devan nou i kler --- leve, debrouye, travay e pran nou responsabilite. Kot ou tonbe, nou pou la pour ed ou. Kot ou dekouraze, nou pou la pour donn ou sipor. Me se ou ki bezwen fer sa zefor. Se ou ki responsab pour ou lavenir.\nNou annan en travay serye devan nou. Koman bann administrater ek teknisyen, mon pe konfye zot sa responsabilite pour tradwir sa bann rekomandasyon ki lepep in fer dan bann mezir konkret ki nou pou enplimante. Nou bezwen trouv fason pour fer antre bann sizesyon valid dan nou louvraz. I annan bokou bon keksoz ki’n sorti dan sa bann dyalog. Ler in arive prezan pour nou enplimante e pour nou travay.\nMon pe kont lo zot pour montre zot langazman. Plan Renesans Sosyal pou form labaz nou travay pour sa prosen 5-an. Annou fer sa plan vin en legzanp inovasyon. Annou donn nou korperasyon pour fer li en sikse.\nI annan plizyer plan ozordi ki malerezman in ganny adopte dan Sesel me ki pe dormi lo bann letazer par la ou dan bann tirwar. Nou nepli kapab fonksyonn dan en tel fason. Plan Renesans Sosyal li i bezwen anglob tou sa ki bon, pratik e kapab ganny enplimante, dan tou sa bann plan nasyonal ki deza an egzistans. Kot fodre aranze, nou pou bezwen fer li. Kot nou pe fer sa ki byen, kot keksoz pe marse, nou devret redouble nou zefor e fer li pli byen ankor.\nPlan Renesans Sosyal i bezwen vin en plan ki vivan. Tou minister, tou lazans e tou bann lorganizasyon sosyete sivil ek sekter prive i annan en rol pour zwe dan son lenplimantasyon.\nLasanble Nasyonal, li osi, i bezwen etidye e debat lo sa bann kestyon. Se zot reprezantan lepep e se bann konsern lepep ki zot merit anmenn devan, debat lo la e fer ki i ganny mete an pratik.\nLekspektasyon nou popilasyon ozordi i vreman o. Zot oule ganny servis pli efikas e natirelman sa se avek rezon. Tou partner i bezwen travay an kolaborasyon pour sa arive. Dan bokou lenstans, i zis en kestyon aziste nou fason travay ouswa redefini kwa ki nou priyorite. Nou pou bezwen reevalye nou bann polisi e pran bann desizyon kouraze. Kot i annan nesesite pour sanzman radikal, nou pou bezwen fer li. Nou pa per sanzman, zanmen nou’n per sanzman e nou pa devret per sanzman ler i neseser pour nou fer sa bann sanzman.\nBann medya i devret zwe en pli gran rol pour edik piblik e fer piblisite pour promosyon bann bon pratik ki nou popilasyon i kapab adopte e adapte zot menm konman endividi pour rann zot lavi e lavi zot fanmiy meyer. A mon avi medya pa pe fer ase dan sa direksyon e la i bezwen redouble son zefor pour kapab donn koudmen pour avans sa bann bon valer sosyal ki nou devret annan dan nou sosyete.\nNou tou nou anvi sa ki meyer pour nou fanmiy ek nou pei. Nou’n montre rezilyans ek kouraz pour redres nou lekonomi. I pou pran sa menm kalite e plis ankor pour anmenn sa transformasyon sosyal dan sa nouvo Sesel.\nWi, nou’n ganny beni. Nou viv dan en pli zoli landrwa ki, anplis, ziska prezan, in ganny eparnye bokou avek bann katastrof natirel ki nou vwar dan bokou lezot pei.\nNou osi annan en sosyete ki, ziska prezan, i en model larmoni ek stabilite ki fodre nou prezerve a tou pri.\nNou granmoun, e noumenm, nou’n travay dir pour batir sa Sesel ki nou annan ozordi. Nou kiltir in tenir nou dan move tan koman dan botan e in permet nou avanse, nou tou ansanm.\nTravay konstriksyon en soyete zanmen i fini. Nou bezwen navig byen – nou bezwen navig avek kouraz, avek lentelizans e avek en lespri linite ek solidarite - pour tenir nou larout fas avek divan ek kouran lemonn kontanporen, avek tou son loportinite ensi ki tou son bann danze.\nNou bezwen travay pour ranforsi nou lekonomi e asir en nivo lavi konfortab pour tou nou dimoun.\nNou osi bezwen travay pour ranforsi valer sosyal, valer moral, spirityel nou sosyete pour ki nou tou nou annan en tre bon kalite lavi dan nou zoli pei.\nMon napa okenn dout ki, ansanm, nou kapab fer li e nou bezwen fer li.\nNou kapab anpes degradasyon nou sosyete e pran mezir neseser e apropriye pour relev li e batir en nouvo Sesel sosyalman, moralman e spirityelman for; en nouvo Sesel avek endividi edike, responsab e fyer, avek fanmir ki elev son zanfan e edik zot pour prepar li pour semen lavi, avek vwazen ki annan byenveyans pour kanmarad e kree bon vwazinaz, avek dimoun ki vin ansanm pour form en kominote solid kot sakenn i annan son plas ek son kontribisyon pour fer, kot sakenn i ganny respekte e i respekte lezot.\nLer in arive pour nou pran aksyon pour travay pour sa transformasyon sosyal. Nou tou ansanm. Nou lo menm bato; nou partaz menm pei. Me sakenn de nou pa en zil, li tousel. Nou bezwen kanmarad. Nou byennet i depan lo kanmarad.\nRespe, Responsabilite ek Solidarite. Nou Plan Renesans Sosyal i repoz lo sa bann valer fondamantal e se sa bann valer ki i promouvwar. E se sa bann valer ki pou antrenn lezot valer ki pou moter sa transformasyon ki nou pou fer ansanm.\nSesel i bezwen nou. Nou bezwen ini koman en pep. Nou annan en sel patri e nou pa zanmen devret permet nou diferans politik diviz nou.\nWi, nou’n pare. Annou travay ansanm pour anmenn sa renesans sosyal.


Bann zapot i prese san okenn lafreyer | Mesaz Labib\nMalgre persekisyon, kongregasyon Kretyen i vitman ogmante\nLANNEN 33 N.L., dis zour apre ki Zezi ti’n mont dan lesyel, apepre 120 son disip ti rasanble dan en lakaz Zerizalenm zour Lafet Lapannkot bann Zwif. En sel kou, en tapaz konmsi en gro labriz ti ranpli sa lakaz. Dan en fason mirakile bann disip ti konmans koz dan bann langaz ki zot pa ti konnen. Ki ti’n arive? Bondye ti’n donn sa bann disip son lespri sen.\nDeor ti annan en lafoul akoz bann viziter sorti dan lezot pei ti’n vini pour sa lafet. Zot ti etonnen pour tann bann disip Zezi koz byen zot langaz. Pour eksplik sa ki ti’n arive, Pyer ti refer avek profesi profet Yoel ki dir ki Bondye ti pou “devid” son lespri sen e bann ki ti pou ganny li ti pou ganny bann don mirakile. (Yoel 2:28, 29) Atraver levidans pouvwar lespri sen, sa ti montre klerman ki en sanzman vreman enportan ti’n arive: Sa kongregasyon Kretyen ki ti’n fek ganny formen ti pe ganny laprouvasyon Bondye dan plas Izrael. Bann ki ti anvi aksepte pour servi Bondye aprezan ti pou bezwen vin bann disip Kris.\nAntretan, persekisyon ti pe entansifye e bann lennmi ti met bann disip dan prizon. Me pandan lannwit, lanz Zeova ti ouver laport prizon e dir bann disip kontinyen prese. Granmaten zot ti fer sanmenm. Zot ti antre dan tanp e konmans pres sa bon nouvel lo Zezi. Bann opozan relizye ti byen ankoler e ordonn zot pour aret prese. San okenn lafreyer bann zapot ti reponn: “Nou devre obei Bondye plito ki zonm.”—Akt 5:28, 29.\nPersekisyon ti kontinyen entansifye. Serten Zwif ti akiz Etyenn ki ti en disip konmkwa i ti pe blasfenm e saboul li avek ros ziska i ti mor. Sol sorti Tars ti en zenn onm e i ti temwanny sa mert avek laprouvasyon. Apre sa i ti al Damas pour aret okenn dimoun ki ti pe swiv Kris. Dan semen, en lalimyer briyan sorti dan lesyel ti klere otour Sol e en lavwa ti dir li: “Sol, Sol, akoz ou persekit mwan?” Sa lalimyer ti fer li pa vwar kler e Sol ti demande: “Ou lekel Senyer?” E lavwa ti reponn, “Mwan, Zezi.”—Akt 9:3-5.\nTrwa zour pli tar, Zezi ti anvoy enn son disip ki ti apel Ananyas pour geri Sol lefet ki i ti aveg. Sol ti ganny batize e i ti konmans pres avek lardyes lo Zezi. Sol ti plitar ganny rekonnet konman zapot Pol e i ti vin en manm devoue dan kongregasyon Kretyen.\nBann disip Zezi ti pe anons sa bon nouvel lo Rwayonm Bondye zis avek bann Zwif ek Samariten. La aprezan en lanz ti aparet avek Korney, en zofisye larme Romen ki ti annan lakrent pour Bondye e dir li anvoy apel zapot Pyer. Ansanm avek lezot, Pyer ti pres avek Korney ek son fanmir. Pandan ki Pyer ti ankor pe koze, lespri sen ti vin lo sa bann krwayan ki pa ti Zwif e sa zapot ti demande ki zot ganny batize onon Zezi. Aprezan bann dimoun sorti dan tou nasyon ti annan sa loportinite pour ganny lavi eternel. Bann manm kongregasyon ti pare pour pres sa bon nouvel partou kote.\n—Baze lo Akt 1:1–11:21.\nKi ti arive pandan Lafet Lapannkot?\nKi mannyer bann lennmi ti reazir anver predikasyon bann disip Zezi?\nKi mannyer i ti posib pour bann dimoun lezot nasyon ganny sa loportinite pour ganny lavi eternel?


Dernyen bon lerwa Izrael—Yosiya | Zistwar Labib\nDernyen bon lerwa Izrael\nYOSIYA ti annan selman 8 an kan i ti vin lerwa sa 2 tribi dan sid Izrael. I ti ankor byen zenn, alor i ti bezwen led bann dimoun ki ti pli vye ki li, pour li kapab diriz sa nasyon.\nSetyenm lannen ki i ti pe dirize, Yosiya ti konmans resers Zeova. I ti swiv legzanp bann bon lerwa konman David, Yeosafat ek Izkiya. Kan i ti ankor en zenn garson, Yosiya ti fer en keksoz brav.\nPour en bon pe letan, laplipar bann Izraelit ti vreman move. Zot ti ador bann fo bondye. Zot ti salye bann zidol. Alor Yosiya ek son bann larme ti konmans retir bann fo ladorasyon dan sa pei. Sa ti en gro travay akoz ti annan en kantite dimoun ki ti ador bann fo bondye. Ou kapab vwar Yosiya la ek son bann zonm pe kas bann zidol.\nApre sa, Yosiya ti met trwa zonm ansarz reparasyon tanp Zeova. Zot ti anmas larzan avek bann dimoun e zot ti donn sa bann zonm pour pey sa travay ki ti pou bezwen ganny fer. Letan zot ti pe konstri tanp, gran pret Ilkya ti trouv en keksoz ki ti vreman enportan. Sa ti liv lalwa ki Zeova ti’n fer Moiz ekrir en kantite, kantite letan pase. Sa liv ti’n perdi pour plizyer lannen.\nZot ti anmenn sa liv kot Yosiya, e i ti demann zot pour lir avek li. Anmezir ki Yosiya ti ekoute i ti rekonnet ki bann dimoun pa ti pe gard lalwa Zeova. I ti vreman tris konsernan sa, alor i ti desir son lenz, parey ou kapab vwar la. I ti dir: ‘Zeova i ankoler avek nou, akoz nou zanset pa’n gard son bann lalwa ki’n ganny ekrir dan sa liv.’\nYosiya ti demann gran pret Ilkya pour gete ki Zeova ti pou fer avek zot. Ilkya ti al kot sa madanm ki ti apel Oulda, ki ti en profet, e i ti demann li ki pou arive avek zot. Sa madanm ti donn li sa mesaz ki ti sorti kot Zeova pour anmenn kot Yosiya: ‘Zerizalenm ek tou dimoun pou ganny pini akoz zot in ador bann fo bondye e sa pei in ranpli avek mesanste. Me akoz ou, Yosiya, ou’n fer sa ki byen, sa pinisyon pa pou vin letan ou ankor vivan me apre ki ou’n mor.’\n2 Kronik 34:1-28.\nZistwar Zosya: Kontan Zeova e deteste sa ki mal\nLanmour pour Zeova i motiv Lerwa Zosya pour konmans en kanpanny pour detri fo ladorasyon dan sa pei. Eski i pou reisi malgre bann menas ek lopozisyon?\nPartaze Partaze Dernyen bon lerwa Izrael


‘…nou devret otan ki posib sey vin sa kalite dimoun ki swetab pour nou pei’- premye Direkter Lenstiti Kreol | Ministry of Youth Sports & Culture\nHome - news - ‘…nou devret otan ki posib sey vin sa kalite dimoun ki swetab pour nou pei’- premye Direkter Lenstiti Kreol\n‘…nou devret otan ki posib sey vin sa kalite dimoun ki swetab pour nou pei’- premye Direkter Lenstiti Kreol\nSa samenn nou rankontre enn sa madanm ki’n fer son kontribisyon dan kiltir Seselwa, e ozordi menm si i dan son retret,\ni ankor ganny enteronpe pour ede avek serten travay.\nSa set akoz Marie-Therese Choppy se enn nou bann pionye dan literatir Kreol; en diksyonner nou langaz, en meter an senn, ekriven, poet e nou menm kapab dir, teknisyen dan domenn literatir Kreol.\nDan limenm, Madanm Choppy i en ‘oeuvre d’art’ (work of art). I’n en loner fer sa intervyou.\nThe people: Madanm Choppy, pour en pe letan ou dan retret. Kimannyer ou pe pas ou letan?\nMadanm Choppy: Avan mon ti pran mon pansyon, i annan dimoun ki dir mwan ki mon pou annwiye e mon pa pou konnen ki mon pou fer, me sa i pa leka okontrer mon war ki mon napa ase letan. Rezon……. Dabor dan lakaz; mon pa en dimoun ki asize, mon touzour pe fer en keksoz, donn lanmen netwaye, mon kwi manze akoz vi ki mon reste ek mon garson; mon war zot fatige ler zot vini sorti travay alor mon pran sa latas kwi manze, me sa i pa toulezour. Mon osi ede okip mon bann pti zanfan, ed zot avek zot travay lakour, sirtou dan langaz.\nMon lo Komite Lalang Kreol, mon pe donn lanmen fer diksyoner monoleng. Mon osi lo komite veteran Anse Etoile e nou zwenn en fwa par mwan, parfwa mwens ki en fwa par mwan. Mon osi menm annan sa responsabilite trezorye.\nAnplis ki sa, mon kontan lir, me pour le moman, mon lir en pe mwens ki avan akoz mon annan problenm avek mon lizye, me petet la avek en nouvo per linet sa ya ed mon war pli byen pre e mon a rekonmans lir otan. Apre byensir mon enterese dan ekrir, tanzantan mon ganny en pti travay tradiksyon ki mon fer, ki osi pran bokou mon letan.\nMon osi kontan diskite avek mon zanfan e mon bel fiy lo bann size dan pei e osi bann keksoz enternasyonal. An gro se sa kimannyer mon pas mon letan! Mon pa war mon annwiye akoz touzour mon annan keksoz mon pe fer. Menm si mon fini konplet en latas, mon touzour pe al rod en lot pour fer. Si mon asize nanryen fer, mon santi mon malad e parey granmoun i dir, la nek ou a konmans fer en ta mazinasyon, alor mon touzour kontan okipe.\nThe people: Parey ou’n dir, malgre ou dan retret, ou osi angaze dan bann pti aktivite ki retourn ou dan travay, koz en pe plis lo la.\nMadanm Choppy: An realite, mwan menm ki ti premye Direkter pour Lenstiti Kreol e letan ti fer reform kreol pour met kreol dan lekol, mon ki ti ansarz pour fer bann liv, prepar ansennyan ensideswit.\nKomite Lalang Kreol i en komite teknik, savedir nou diskit bann kestyon ki annan pour fer avek lalang, avek teknikalite lalang; son granmer, leksik e bann fason ki dimoun i koz kreol. Konmela dimoun i met en kantite angle letan zot koze, bann fason direk ki dimoun i tradwir eksetera …..e sa komite i donn konsey Lenstiti Kreol.\nI zwenn tou le mwan me parfwa si i annan keksoz pour fer nou kapab zwenn de fwa par mwan, i depan; e ler nou zwenn nou fer en zournen antye. Zis pour mansyonnen, mon’n fek ekrir en granmer kreol ki Lenstiti in pibliye. La, pour le moman, komite pe travay lo en diksyoner kreol monoleng. Dimoun i krwar ki i fasil fer en diksyoner me napa keksoz pli difisil ki sa! Lo komite i annan plizyer dimoun, ki enkli ansennyan, sa ki’n fer letid lo langaz lengwistik, bann dimoun deor e bann dimoun ase aze.\nMon vreman enterese dan literatir kreol e mon touzour pran par sirtou dan ekrir pyes teat e mon pran par dan bann konkour. Premye konkour ki mon ti fer ti konkour Antoine Abel, mon ti ganny pri pour teat- Soungoula ek basen lerwa.\nI en vye kont selman mon ti fer li en pyes lo lasosyete Seselwa. Dezyenm, mon ti ganny en pri pour tradiksyon pour en pyes an angle ki mon ti fer li an kreol e sa in ganny pibliye. Dernyen konkour mon pa ti pran par me mon ti en ziri. Prosennman, mon pou pran par avek en pyes teat akoz napa bokou dimoun ki pe ekrir teat.\nThe people: Koriz nou, ou en lengwis, ekriven, ou fer tradiksyon, ou en poet….an gro ou’n met en ta sapo dan domenn literatir e kiltir an zeneral. Kimannyer ti konmanse pour ou?\nMadanm Choppy: Mon pa kontan dir mon en lengwis me mon’n fer letid lengwistik ler mon ti pe fer mon letid kimannyer ansenny lalang. Mon pan’n ekrir bokou poenm me enn de……. Depi ler mon ti ankor lekol mon ti kontan ekrir konpozisyon, zistwar e mon ti bon ladan. Alor mon ti mazinen ki plitar ler mon pou gran, mon ti pou kontan ekrir.\nApard ekrir, mon kontan lir bokou kalite literatir, me parey mon’n dir mon pa tro kapab lir bokou konmela akoz problem mon lizye. An realite, mon war dan bann lekol konmela napa ase literatir.\nApretou, si ou pe aprann en lalang, i bon ou konn en pti pe son kiltir. Ou retrouv kiltir en pep atraver bokou literatir. Literatir i osi fer ou reflesir lo sa lanvironnman ki sa liv i ladan, i fer ou reflesir kimannyer dimoun i azir dan tel ou tel sitiasyon. Sa kote literatir i tre bon pour personalite en dimoun. Nou nasyon i lir bokou bann ekstre me kot zot vreman pe etidye en liv, sa i annan en mank.\nThe people: Pou reste lo ou pase, rakont nou ou lanfans?\nMadanm Choppy: Mon ti en zanfan ki ti tre pov e mon ti lekol St Therese; an realite mon ti konmans lekol Protestan e mon granmanman ti anvoy mon lekol pour al aprann angle. Me apre ki larelizyon ti enterveni, mon ti bezwen al lekol katolik pour kapab fer premye konminyon ensidswit….alor mon ti lekol St Therese e apre mon ti ganny labours. Sa lepok nou ti fer sa ki ou apel ‘entrance examination’.\nMon ti al St Joseph Convent ki plitar ti vin Regina Mundi e la mon ti lekol ziska ‘Form 5’ koman zanfan e apre mon ti al ansenyen. Mon pa ti oule vin en ansenyan an realite, me en ners. Mon paran, mon granmanman sirtou pa ti oule mon vin en ners akoz si mon ti pou vin ners mon ti pou bezwen kit lakaz e al dormi kot ‘nurses school’.\nE paran lontan ti tre sever e zot ti vey ou alor mon ti fini par vin en ansenyan. Mon’n fer apepre 47 an dan ledikasyon ek kiltir. Ledikasyon ek kiltir in touzour de keksoz ki ale ansanm pour mwan, apre tou ledikasyon enn son bi se promouvwar kiltir en pep.\nThe people: Ki pli gran satisfaksyon ki ou’n gannyen dan ou karyer oswa dan ou domenn?\nMadanm Choppy: Koman ansenyan ou annan gran satisfaksyon letan ou war serten ou etidyan in parvenir dan lavi e satisfaksyon koman en paran osi se war son zanfan in fer byen dan lavi.\nMon annan bokou satisfaksyon ler mon get Lenstiti Kreol ki mon ti konmanse e ziska aprezan i ankor la. Sa ki mon’n ekrir, bann pyes teat ki ler mon war in ganny pri swa dimoun i performen, tousala i bann satisfaksyon.\nThe people: Sa sapo ki ou’n mete, ki nou’n mansyonnen pli o, eski ou kwar Sesel in ariv lwen dan sa domenn, sirtou pour rekonnet bann artis parey ou?\nMadanm Choppy: Wi, sa i pa zis Sesel me en pti pe partou dan lemonn. Lar i ganny mwen rekonnet ki sport, par egzanp get foutbol konmela, dimoun ki ganny plis larzan i bann foutboler. Nou dir ki lar i enportan, petet sa ki nou pa realize ledikasyon artistik i tre enportan pour form personalite, lemosyon bann dimoun.\nLetan mon koz lo kiltir mon pe osi regard sa kote lar ansanm. Parey Penda (Choppy) ti fer resorti dan lentrodiksyon pour komemorasyon Msye Abel, mon pa krwar Sesel an gro i en pep literer, zot lir zournal, bann pti keksoz, me nou pa telman annan en kiltir literer.\nNou a lir bann pti keksoz fasil me pour lir bann keksoz a profon, nou napa tro sa kiltir. Me mon sipoze avek letan sa i a vini. I pa selman travay bann dimoun ki pou prodwir e sa pe konmanse, me nou devret osi rekonnet sa bann dimoun dan lar, sirtou bann dimoun dan lezot lar. Alor ler nou get lo kote literatir, i annan ankor travay pour fer.\nThe people: Madanm Choppy, nou tou nou pa pou reste lo later, ki fason en zour ou tya kontan dimoun, menm ou zeritye, rekonnet ou?\nMadanm Choppy: (Sourir) Mon krwar mon bann pti zanfan i war mon lavi enteresan sirtou letan mon rakont zot. Mon krwar zot a mazin mwan, ensi ki bann zelev ki ankor kriy mon mis e osi dan literatir, mouvman kreol, mon krwar mon ava annan en plas.\nThe people: Semenn pase enn ou ansyen koleg, Msye Abel, ti ganny rekonnet avek lansman en nouvo liv. Ki ou annan pour dir lo travay Msye Abel, en lot gran artis dan domenn literatir?\nMadanm Choppy: Msye Abel ti en zeni dan fason ki i ti ekrir, son bann poenm i fantastik. Mon konn li plito lo son bann poenm apre byensir in ekrir bann zistwar kourt, bann ‘novel’, pyes teat. Mon krwar Msye Abel ti en gran ekriven, en zeni dan fason ki i ti servi mo pour li rakont keksoz. I ti en lot dimoun dan kiltir ki atraver son ekri ou ti konn bokou lo kiltir kreol.\nResi son bann zistwar i ekrir bokou lo lasosyete Seselwa, sirtou en bout ki son fiy ti lir i montre bokou soufrans en madanm avek son bann zanfan ki sitie dan lepok lontan, ki montre ou kimannyer lontan dimoun ti mizer e ti napa bann servis pour soulaz lamizer dimoun.\nThe people: Ki ou swe pour Sesel dan domenn kiltir?\nMadanm Choppy: Mon ti a kontan vreman ki nou realize ki tou keksoz i repoz lo kiltir. Ler mon koz kiltir i pa vedir zis danse, sante; tou nou progre ki nou pou fer i repoz lo fason e kimannyer nou kiltir i ete. Si nou annan en kiltir ki pa bon nou pou bezwen met li laba e sey adopte sa ki bon.\nTou nou progre ki nou pou fer i depan lo kimannyer nou santi nou koman en Seselwa pour nou pei. Sa ki enportan e sanmenm sa ki nou dir, kiltir i tre enportan. En Seselwa, lekel li, ki kalite dimoun i ete, nou devret otan ki posib, sey vin sa kalite dimoun ki swetab pour nou pei.\nByensir mon ti a kontan ki dan lavenir nou donn en pe plis rekonesans bann dimoun literer, bann dimoun artistik e ankouraz zot en pti pe plis ki nou pe fer konmela. Par egzanp, dizon ou pe met en pyes teat an senn, i pa fasil akoz mwayen larzan.\nLontan ti annan bokou sa lespri volontarya me konmela ou bezwen serten fon pour met en keksoz an senn e i pa ditou fasil alor mon ti a kontan kekfwa si sa lide volontarya i ganny reviv oswa si ti posib pour donn en serten fon pour travay avek.\nSource : The People\nPrevious: Amirantes joins Air Seychelles’ airbus fleet\nNext: Seychelles Tourism Academy maps out new Strategic Plan 2015-2019\nSME building at Providence set to welcome tenants\nLancement des rencontres Seychelles-Réunion du développement durable\nSeychelles & Reunion Cultural Troupes put their talents to test\nSherin Naiken, the CEO of the Seychelles Tourism Board and mother of two qualifies with a Master of Science in Finance\nRedevelopment of the Mission Lodge heritage site\nCEPS : bonne gouvernance et société civile ?\nSeychelles Tourism Board rewards long serving employees\nSoutien de l’Ambassade de France au Club Export Réunion\n“Tourism is having a product and tourism is marketing” said Seychelles Tourism Minister St.Ange as he joins Emirates in Brazil to meet Press and Travel Trade\nBeachcomber Hotels and Resorts launch their Sainte Anne Island Insight publication\nTourism Seychelles and Air Seychelles meet to discuss areas of cooperation\nTurkey's Erdogan says new Kavala arrest order needs to be respected


VER lafen bann lannen 1950, papa John ti batize konman en Temwen Zeova dan en pti lavil Gujarat, Lenn. Me John, son senk frer ek ser ek zot manman ti bann Katolik Romen ki ti vreman relizye. I pour sa rezon ki zot ti opoz lafwa zot papa.\nEn zour, papa John ti demann li pour anmenn en lanvlop kot en frer ki ti dan son kongregasyon. Me sa zour bomaten, John ti koup son ledwa ler i ti pe ouver en gro barik. Kantmenm sa, i ti anvi obei son papa, alor i ti anmar en sifon lo son ledwa ki ti pe sennyen e al anmenn sa lanvlop.\nLer John ti ariv laba, i ti donn sa lanvlop avek madanm sa frer ki ti en Temwen Zeova osi. I ti remark blesir John e ofer pour ede. I ti al sers bann keksoz premye swen, netway sa blesir e met en bandaz lo son ledwa. Apre i ti fer en tas dite so pour John. An menm tan ki i ti pe fer tousala i ti koz avek John zantiman lo Labib.\nGras a labonte sa madanm, santiman John anver bann Temwen ti konmans sanze. Alor, i ti demann sa madanm de kestyon lo krwayans Temwen Zeova ki diferan avek krwayans Legliz Katolik. I ti demande si Zezi i Bondye e si bann Kretyen i devret priy avek Mari. Sa ser ti’n aprann langaz Gujarati e i ti kapab reponn John dan son prop langaz. I ti montre li larepons dan Labib e donn li sa pti liv “This Good News of the Kingdom.”\nPli tar, ler John ti lir sa pti liv, i ti konnen ki sa ki i ti pe lir ti laverite. I ti al kot son pret e demann li sa menm de kestyon. Sa pret ti pran en gran lakoler, balans en Labib avek li e kriy avek li: “Ou’n vin Satan! Montre mwan kote dan Labib ki dir ki Zezi pa Bondye. Montre mwan kote ki dir ki ou pa devret ador Mari. Montre mwan!” John ti sirprann pour vwar sa pret azir dan sa fason. I ti dir sa pret ki i pa ti pou zanmen antre dan en legliz Katolik ankor. E zanmen in antre ankor!\nJohn ti konmans etidye Labib avek bann Temwen, aksepte laverite e konmans servi Zeova. Avek letan, plizyer manm son fanmir ti fer parey. Apepre 60 an pli tar, sa sikatris lo ledwa John i ankor fer li rapel sa aksyon ki demontre labonte Kretyen ki ti pous li pour servi Zeova tou son lavi.—2 Korentyen 6:4, 6.


Nesans Zezi ziska son lanmor | Zistwar Labib\nNesans Zezi ziska son lanmor\nLanz Gabriyel ti ganny anvoye kot en zenn fiy ki ti apel Mari. I ti dir li ki i pou ganny en pti baba ki pou dirize konman lerwa pour touzour. Sa pti baba, Zezi, ti ne dan en park bef, kot bann berze ti vizit li. Plitar, en zetwal ti gid bann zonm dan Les pour al kot sa pti baba. Nou pou vwar lekel ki ti ed zot pour vwar sa zetwal, e konman Zezi ti ganny sove dan sa lesey pour touy li.\nApre, nou pou vwar Zezi, letan i ti annan 12 an, pe koz avek bann ansennyan dan tanp. Dizwit an plitar Zezi ti ganny batize, e apre sa i ti fer sa travay ki Bondye ti’n anvoy li pour fer lo later, sa travay pres lo rwayonm e ansennyen. Pour ed li dan son travay, Zezi ti swazir 12 zonm e i ti fer zot vin son bann zapot.\nZezi ti osi fer en kantite mirak. I ti nouri plizyer milye dimoun avek selman en pti gin pwason ek en pti gin dipen. I ti geri bann ki ti malad e i ti menm lev bann ki ti’n mor. Finalman, nou pou aprann en kantite keksoz ki ti arive avek Zezi pandan bann dernyen zour son lavi, e konman i ti ganny touye. Zezi ti prese pour apepre 3 an edmi, alor parti 6 i kouver listwar pour apepre plis ki 34 lannen.\nI anmenn en mesaz sorti kot Bondye: Mari pour ganny en pti baba ki pour vin lerwa pour touzour.\nZezi Ti Ne Dan En Park Bef\nAkoz en lerwa ti pour ne kot zannimo i manze?\nLekel ki ti gid sa bann astrolog? Larepons i kapab sirprann ou.\nI annan en keksoz ki enpresyonn bann zonm kot tanp.\nZan Batis ti pe batiz bann peser. Vi ki Zezi pa ti zanmen fer pase, akoz zan ti pour batiz li?\nZezi ti demontre en kalite lanmour ki fer li ankoler.\nKi mannyer sa delo ki Zezi ti ofer li pa ti pour fer li swaf ankor?\nAprann lasazes merveye dan sa sermon lo montanny.\nAvek led Bondye Zezi ti dir detrwa mo e resisit fiy Zairis.\nZezi ti nouri en lafoul\nLer i ti nouri plizyer milye dimoun, ki pwen enportan Zezi ti prouve?\nZezi ti ansenny son bann zapot ki zot annan bokou pour aprann pa zis lo bann pti zanfan me osi avek bann pti zanfan.\nFason ki Zezi ti ansennyen\nParabol Zezi lo sa bon Samariten i en legzanp lo lafason ki Zezi ti ansennyen souvan.\nKi Zezi ti akonplir par sa mirak ki i ti fer?\nEn gran lafoul ti akey li, me pa tou dimoun ki kontan sa.\nZezi i dir kat son bann zapot lo bann keksoz ki pe arive dan nou letan.\nDan en lasanm anler dan letaz\nAkoz Zezi ti dir bann disip fer sa repa spesyal sak lannen?\nZezi dan zarden\nAkoz Zida ti trai Zezi par anbras li?\nZezi ti ganny touye\nLer i ti ganny met amor lo poto i ti fer en promes konsernan paradi.\nParti 6—Nesans Zezi ziska son lanmor


Konman pour rezourd dispit dan biznes | Lanmour Bondye\nRezourd dispit dan biznes\nParey i ganny rikorde dan 1 Korentyen 6:1-8, zapot Pol i diskit konsernan bann ka ki’n ganny met ankour ki enplik en frer oubyen en ser Kretyen. I ti eksprim dezapwentman vi ki serten Kretyen an Korent ti “oze rod lazistis devan payen.” (Verse 1) Pol ti donn rezon valab akoz en Kretyen pa devret anmenn son frer ankour, me plito i devret rod fason pou rezourd dispit antre zot atraver lenstriksyon ki ganny donnen dan kongregasyon. Annou konsider serten rezon akoz sa konsey enspire in ganny donnen e apre vwar serten sitiasyon kot sa bann konsey pa neseserman aplikab.\nSi nou annan en dezakor dan biznes avek en lot Kretyen, premyerman nou bezwen esey rezourd sa problenm pa dan nou fason me dan lafason ki Zeova i oule. (Proverb 14:12) Parey Zezi ti montre, i pli meyer pour rezourd en problenm o pli vit posib avan ler i vin en sitiasyon vreman serye. (Matye 5:23-26) Malerezman, serten Kretyen pa’n reisi kontrol serten problenm, zot in sitan argimante ki finalman zot in bezwen anmenn sa zafer ankour. Pol ti dir: “Pour annan prose antre zot i en defet pour zot.” Akoz? Rezon prensipal se akoz i pa anmenn bon repitasyon lo kongregasyon e osi lo non sa Bondye ki nou pe servi. Nou alor pran aker kestyon zapot Pol: “Akoz zot pa plito siport en pe lenzistis?”—Verse 7.\nPol ti osi fer resorti ki Bondye in fer en bon laranzman dan kongregasyon pour rezourd bann dispit. Bann ansyen i bann zonm ki saz atraver zot konnesans ki zot annan lo Labib e Pol ti dir ki zot “kapab regle diskisyon antre frer” konsernan “bann zafer dan sa lavi” ler i arive. (Verse 3-5) Zezi ti montre ki dispit ki enplik bann keksoz mal ki vreman serye tel ki kalonmni ek frod, i kapab ganny rezourd atraver trwa metod: premyerman, par fer zefor pour rezourd sa problenm an prive antre bann ki enplike; dezyenmman, si premye lesey pa’n marse, anmenn enn oubyen de temwen; e trwazyenmman si zot pa reisi, anmenn sa ka devan bann ansyen ki reprezant kongregasyon.—Matye 18:15-17.\nByensir, bann ansyen pa neseserman bann avoka oubyen biznesmenn e zot pa devret azir dan sa fason. Zot pa etablir bann kondisyon pour rezourd bann dispit ki annan antre bann frer ek ser. Plito, zot rod fason pour ed tou bann ki enplike pour aplik bann prensip Labib e tonm dakor dan en fason amikal. Dan bann ka konplike, zot kapab demann konsey avek sirveyan rezyonal oubyen biro brans Temwen Zeova. Kantmenm sa, i annan bann sitiasyon kot sa konsey Pol pa aplikab. Ki serten sitiasyon?\nDan serten ka, al ankour i kapab en senp formalite oubyen en prosedir legal ki kapab neseser pour met en lafen avek en sitiasyon dan lape san rod ou prop lavantaz. Par egzanp, lakour i kapab sa sel mwayen ki annan pour ganny en sertifika divors, deside avek lekel zanfan pou reste, lekel ki pou pey alimoni, ganny konpansasyon lasirans, ganny konpansasyon ler en lakonpannyen pe faid e konfirm en testaman. I annan osi serten ka kot en frer i kapab santi li oblize servi prosedir legal pour protez son lekor. *\nSi bann tel prosedir ankour pa pe ganny fer avek en lespri largiman, sa pa pou pe vyol sa konsey ki zapot Pol ti donnen. * Toudmenm, priyorite en Kretyen se pour sanktifye non Zeova e anmenn lape ek linite dan kongregasyon. Bann disip Kris i ganny rekonnet par lanmour remarkab ki zot annan e “lanmour pa rod son prop lentere.”—1 Korentyen 13:4, 5; Zan 13:34, 35.\n^ par. 2 Dan serten ka, menm si i en pe rar, en Kretyen i kapab komet en lofans serye kont en lot, tel parey labi seksyel, latak vyolan, krim ek lezot ki kapab bokou pli grav. Dan en tel sitiasyon, en Kretyen i kapab vwar li neseser pour raport sa ka avek lotorite, menm si sa ka i kapab ganny anmennen devan lakour.\n^ par. 3 Pour plis lenformasyon, vwar Latour Veyer le 15 Mars 1997 paz 17-22 e le 15 Oktob 1991 paz 25-8 tou le de an Angle oubyen Franse.\nKi kalite leta lespri ou demontre?\nPartaze Partaze Rezourd dispit dan biznes


Nimrod ek son bann zonm pe konstri latour Babel | Zistwar Labib\nPLIZYER lannen in pase. Bann garson Noe ti annan en kantite zanfan. E zot bann zanfan in grandi e annan plis zanfan. Alor pa ti pran bokou letan pour annan bokou dimoun lo later.\nEnn sa bann dimoun ti en aryer pti zanfan Noe ki ti apel Nimrod. I ti en move dimoun, i ti sas e touy bann zannimo ensi ki zonm. Nimrod ti osi fer li vin lerwa pour li domin lo lezot dimoun. Bondye pa ti kontan Nimrod.\nDan sa letan tou dimoun ti koz menm langaz. Nimrod ti anvi gard tou dimoun ansanm afen ki i kapab domin zot. Eski ou konnen ki i ti fer? I ti demann bann dimoun pour konstri en lavil ek en gran latour ladan. Get zot dan sa portre pe fer blok.\nZeova pa ti dakor avek sa konstriksyon. I ti oule ki dimoun i fannen e viv partou lo later. Me bann dimoun ti dir: ‘Vini! Annou konstri en lavil ek en latour si gran ki son bout anler pou tous lesyel. Apre nou a vin popiler!’ Sa bann dimoun ti oule loner pour zot menm, pa pour Bondye.\nAlor Bondye ti fer sa bann dimoun aret konstri sa latour. Eski ou konnen konman i ti fer sa? Par fer bann dimoun koz diferan langaz, olye ki zis enn. Zot ti nepli konpran kanmarad. Se pour sa ki zot lavil ti ganny apele Babel, oubyen Babilonn, ki vedir “Konfizyon.”\nAprezan bann dimoun ti konmans kit Babel. Bann group dimoun ki ti koz menm langaz ti al viv ansanm dan lezot parti later.\nZenez 10:1, 8-10; 11:1-9.